SL Uradni list Evropske unije C 135/25

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2007/C 135/10)

Ta objava daje pravico do ugovora na podlagi člena 7 Uredbe (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„GURKEN VON DER INSEL REICHENAU“

ES št. DE/PGI/005/0320/27.10.2003

ZOP ( ) ZGO ( X )

Ta povzetek zajema glavne podatke specifikacije proizvoda za informativne namene.

1. Pristojna služba v državi članici:

Naziv: Bundesministerium der Justiz Naslov: D-11015 Berlin Telefon: (49-30) 20 25 70 Telefaks: (49-30) 20 25 95 25 E-naslov: poststelle@bmj.bund.de

2. Vlagatelj:

Naziv: Reichenau-Gemüse eG Naslov: Marktstraße 1 D-78479 Insel Reichenau Telefon: (49-7534) 920 00 Telefaks: (49-7534) 92 0020 E-naslov: info@reichenaugemuese.de Sestava: proizvajalci/predelovalci ( X ) drugi: ( )

3. Vrsta proizvoda:

Skupina 1.6: sadje, zelenjava in žita, sveži in predelani

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Naziv: „Gurken von der Insel Reichenau“

4.2 Opis: Navadna kumara – cucumis sativus; teža med 300 in 900 g; kumare so dolge, ravne oblike, temnozelene barve in trde konsistence.

4.3 Geografsko območje: Otok Reichenau na Bodenskem jezeru, Nemčija.

4.4 Dokazilo o poreklu: Pri certificiranju IFS za Reichenau Gemüse e.G. se vsi paketi označijo s številkami serije. Po številki serije se prepozna pridelovalno gospodarstvo. Vsa gospodarstva imajo sedež na otoku Reichenau in obdelujejo izključno površine na otoku Reichenau. Obdelovanje površin je dokumentirano na hidrografski karti. S tem sistemom sledljivosti je jasno dokumentirana povezava proizvoda z geografskim območjem.

4.5 Metoda pridobivanja: Kumare z otoka Reichenau se pridelujejo po smernicah za celostno in nadzorovano pridelavo zelenjave v Baden-Württembergu za uporabo znaka kakovosti „Zagotovljena kakovost z navedbo porekla“ nemške zvezne dežele Baden-Württemberg (Richtlinien für den integrierten und kontrollierten Anbau von Gemüse in Baden-Württemberg zur Verwendung des Qualitätszeichens Baden-Württemberg „Gesicherte Qualität mit Herkunftsangabe“), in sicer izključno na organski osnovi. Plevel se v veliki meri odstranjuje z okopavanjem, paro ali požiganjem, torej mehansko. Prst se letno analizira, da se doseže najboljša učinkovitost gnojenja. V rastlinjakih se proti škodljivcem uporabljajo koristni insekti. Kumare se na otoku Reichenau obirajo vse leto. Obirajo se v zgodnjih jutranjih urah in izključno ročno. Takoj po tem se spravijo v zaboje in transportirajo v sortirnico, ki je na vsakem pridelovalnem gospodarstvu. Ta potek ima za posledico, da kumare zaradi zgodnjega obiranja in sortiranja v senčnih delih gospodarstva skoraj niso izpostavljene dnevni vročini, kar omogoča občutno povečanje kakovosti pridelkov. Pred samim postopkom sortiranja se kumare posamezno operejo. Sortiranje se izvede po teži: 300-400 g; 400-500 g; 500-600 g; 600-750 g; nad 750 g. Po velikosti sortirane kumare ustrezajo zahtevam trgovske kategorije 1. Kumare, ki zaradi prevelike ukrivljenosti ne ustrezajo trgovski kategoriji 1, se pakirajo ločeno kot trgovska kategorija 2. Različne kategorije pri sortiranju po teži se v pridelovalnem gospodarstvu pakirajo v barvno različno označene, večinoma dvodelne kartonske zaboje. Kumare se še v vlažnem stanju zložijo v kartonske zaboje, ki so popolnoma zaprti. Tudi to z določenim hladilnim učinkom prispeva k pospeševanju kakovosti.

4.6 Povezava: Naravna povezava: Otok Reichenau je idealen za pridelavo zelenjave. S svojo otoško lego na Bodenskem jezeru izstopa od drugih regij pridelave zelenjave zaradi posebnih geografskih in podnebnih pogojev (vlaga, toplota, svetloba). Osnovni pogoji za rast kumar, kot so visoke temperature, visoka vlažnost in redno dovajanje vode, so pri varovani pridelavi na otoku Reichenau izpolnjeni. Optimalne pogoje za rast omogočajo jezero, ki obdaja otok in deluje kot zbiralnik svetlobe in toplote, nastavljiva vlažnost pri pridelovanju pod steklom in dovajanje vode, ki se 100 % nastavi glede na potrebe rastlin. K temu prispevajo tudi pridelovalci s posebnim znanjem in izkušnjami pri pridelovanju v rastlinjaku/platičnem tunelu. Kumare se pridelujejo izključno na organski osnovi.

Ugled: Navedeni naravni in človeški vplivi učinkujejo pri kumarah z otoka Reichenau tako pozitivno na kakovost, da so tudi zunaj regije deležne posebnega ugleda. Leta 2000 izvedena anketa trgovcev in potrošnikov kaže, da potrošniki otok Reichenau povezujejo predvsem s pridelovanjem zelenjave (otok se imenuje tudi „Gemüseinsel“ – zelenjavni otok) in pozitivno ocenjujejo zlasti svežost, izgled in izvor proizvodov. Kumare z otoka Reichenau so pridelki iz tradicionalne pridelave zelenjave, ki izvira iz samostanskega življenja na otoku Reichenau. Opat Walahfried Strabo je utemeljil tradicijo otoka Reichenau kot zelenjavni vrt z opisom svojega vrta „De cultura hortorum“ iz leta 840, na kratko „Hortulus“. Pridelava kumar na otoku Reichenau je bila prvič dokumentirana v letu 1900, leta 1932 se je razširila že na 300 arov (glej H. Glönkler, „Vom Weinbau zum Gemüsebau“ (Od vinogradništva do zelenjadarstva), 1991, str. 61 in 70). Trenutno se v varovani pridelavi prideluje kumare na približno 32 ha.

4.7 Nadzorni organ:

Naziv: Regierungspräsidium Karlsruhe, Referat 34 Naslov: D-76247 Karlsruhe Telefon: (49-721) 926 37 06 Telefaks: (49-721) 37 05 46 E-naslov: abteilung3@rpk.bwl.de

4.8 Označevanje: Gurken von der Insel Reichenau g.g.A.

(1) UL L 93, 31.3.2006, str.12.